P6_TA(2004)0024

Generelle toldpræferenceordnings rolle

Europa-Parlamentets beslutning om meddelelse fra Kommissionen til Rådet, Europa-Parlamentet og Det Europæiske Økonomiske og Sociale Udvalg om udviklingslande, international handel og bæredygtig udvikling: Fællesskabets generelle toldpræferenceordnings rolle i tiåret 2006/2015 (KOM(2004)0461)

Europa-Parlamentet,

- der henviser til Kommissionens meddelelse (KOM(2004)0461),

- der henviser til Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004 [1],

- der henviser til Rådets forordning (EF) nr. 2211/2003 af 15. december 2003 om ændring af forordning (EF) nr. 2501/2001 og om forlængelse indtil 31. december 2005 af gyldigheden af nævnte forordning [2],

- der henviser til sin holdning af 29. november 2001 om forslag til Rådets forordning om anvendelse af et arrangement med generelle toldpræferencer for perioden 1. januar 2002 til 31. december 2004 [3],

- der henviser til sin holdning af 4. december 2003 om forslag til Rådets forordning om forlængelse indtil 31. december 2005 af gyldigheden af forordning (EF) nr. 2501/2001 om anvendelse af et arrangement med generelle toldpræferencer for perioden 1. januar 2002 til 31. december 2004 og om ændring af nævnte forordning [4],

- der henviser til Kommissionens meddelelse "Mod en stærkere hørings- og dialogkultur — Generelle principper og minimumsstandarder ved Kommissionens høring af interesserede parter" (KOM(2002)0704),

- der henviser til Doha-erklæringen vedtaget af den fjerde WTO-ministerkonference fra den 9. til den 14. november 2001,

- der henviser til resultaterne af verdenstopmødet om bæredygtig udvikling (WSSD) i Johannesburg (Sydafrika) fra den 26. august til den 4. september 2002,

- der henviser til den såkaldte Monterrey Consensus vedtaget på den internationale konference om finansiering af udvikling afholdt i Monterrey (Mexico) fra den 18. til den 22. marts 2002,

- der henviser til forretningsordenens artikel 108, stk. 5,

A. der henviser til, at den generelle toldpræferenceordning (GSP) siden indførelsen i 1971 har været et hovedelement i Unionens udviklings- og handelspolitik,

B. der henviser til, at Kommissionens meddelelse udstikker nye retningslinjer for den generelle præferenceordning, som skal gælde i ti år, og på hvis grundlag der vil blive udstedt gennemførelsesforordninger, der hver især skal anvendes i tre år,

C. der henviser til, at enhver ændring i den nuværende toldpræferenceordning vil få direkte — både positive og negative — konsekvenser for en lang række deltagende parter,

D. der henviser til, at Unionen har forpligtet sig til på forhånd at gennemføre relevante bæredygtighedsvurderinger af alle større politiske initiativer, men at dette endnu ikke er sket i forbindelse med den foreslåede ændring af den generelle toldpræferenceordning;

E. der henviser til, at udnyttelsesgraden for GSP defineret som den importmængde, der rent faktisk drager fordel af toldpræferencerne, målt i procent af den samlede importmængde, der kan komme i betragtning under GSP, er steget i de senere år, men kun var på 52,5 % i 2002, hvilket skal forbedres, især i AVS-landene;

F. der henviser til, at WTO's appelinstans for Indien i sin afgørelse af 7. april 2004 om EF's generelle præferenceordning (GSP) erklærede, at de udviklede lande kan indrømme forskellige toldsatser for produkter med oprindelse i forskellige lande, der nyder godt af GSP, forudsat, at denne særbehandling med hensyn til toldsatser opfylder de øvrige betingelser i bemyndigelsesklausulen og således garanterer, at der ikke diskrimineres imod lande, der er i samme situation og har de samme finansielle og handelspolitiske behov, som begunstigelserne er rettet imod,

G. der henviser til, at GSP er langt den mest omfattende af de præferenceordninger, som de udviklede lande tilbyder, og at denne førende position vil blive yderligere styrket i de kommende år efter de ti nye medlemsstaters tiltrædelse,

1. glæder sig over målsætningerne i Kommissionens meddelelse og bakker op om dens beslutning om at forbedre den nuværende GSP ved at forenkle, stabilisere og tydeliggøre ordningerne, koncentrere præferencerne om de udviklingslande, der har de største behov, og styrke det bæredygtige udviklingselement;

2. konstaterer, at Kommissionen for at nå dette erklærede mål foreslår vidtrækkende reformer af den nuværende GSP, bl.—. en reduktion i antallet af ordninger fra fem til tre, en ny gradueringsordning, som udelukkende er baseret på markedsandele, samt en forenkling af oprindelsesbestemmelserne;

3. beklager, at denne vigtige meddelelse om fastlæggelse af nye tiårige retningslinjer for GSP ikke bygger på nogen forudgående tilbundsgående evaluering af, hvorledes den nuværende ordning fungerer, og hvilke følger den har, og anmoder Kommissionen om at give de beslutningstagende parter solide informationer om både behovet for reformer og potentielle forbedringer;

4. beklager, at Kommissionens meddelelse ikke er baseret på en regulær høring af de deltagende parter, og at den ikke foreligger i tilstrækkelig god tid til, at der kan foretages relevante høringer forud for den forventede forelæggelse af forslaget til den næste forordning;

5. påpeger, at toldafgifterne er faldet støt til det laveste niveau nogen sinde, og at der bør vedtages yderligere toldnedsættelser efter WTO-forhandlinger om Doha-udviklingsdagsordenen, og bemærker, at den nye GSP-ordning bør tage højde for disse nedskæringers konsekvenser, især for de mindst udviklede lande;

6. understreger, at den næste GSP-forordning med henblik på i højere grad at dække udviklingslandenes særlige behov bør:

a) indrømme præferencer svarende til de sammenlignelige fordele og udviklingslandenes egne eksportinteresser, især under hensyntagen til de mest sårbare dele af samfundet

b) udvide præferenceadgangen til en lang række nye produkter og overføre et betydeligt antal produkter, som på nuværende tidspunkt klassificeres som "følsomme", til kategorien "ikke-følsomme" produkter;

c) tage hensyn til betydningen af de berørte landes suverænitet på fødevareområdet og deres ret til at beskytte deres landbrug i forbindelse med gennemførelsen af GSP

d) sikre, at den nye gradueringsordning ikke får alvorlige negative følger for de berørte udviklingslande;

7. opfordrer Kommissionen til at undersøge muligheden af at øge præferencemargenen for følsomme produkter;

8. glæder sig over det generelle mål om forenkling af gradueringsordningen, men konstaterer med beklagelse, at den nye gradueringsordning, som Kommissionen har skitseret, udelukkende er baseret på markedsandelskriterier og ikke tager hensyn til udviklings- og fattigdomsindikatorer, og mener, at en sådan ordning vil kunne medføre forskelsbehandling af store, men dog fattige eksportører;

9. går ind for fremme af bæredygtig udvikling som et vigtigt element i GSP; gør opmærksom på, at det er af grundlæggende betydning, at en fælles ordning med yderligere indrømmelser (GSP plus) bliver en simpel og forudsigelig ordning, som er forenelig med WTO's bemyndigelsesklausul og således sikrer objektive kriterier for udvælgelse og evaluering af de præferenceberettigede lande;

10. insisterer på, at de præferenceberettigede lande for at kvalificere sig til "GSP plus" både skal have ratificeret og gennemført de relevante internationale konventioner, og at der i den kommende forordning skal fastlægges troværdige procedurer med inddragelse af Europa-Parlamentet og andre interesserede parter, f.eks. arbejdsmarkedets parter, for vurdering heraf og for iværksættelse af undersøgelser i tilfælde af, at der konstateres tegn på utilstrækkelig gennemførelse; understreger, at der som kriterium for beslutningsprocessen skal tages hensyn til, i hvilken grad de pågældende lande overholder menneskerettighederne;

11. foreslår, at forordningen skal give mulighed for at tage "GSP plus"-præferencer tilbage for bestemte sektorer i tilfælde af alvorlig og vedvarende overtrædelse af tildelingskriterierne;

12. insisterer på, at Unionen forpligter sig til at yde udviklingsbistand til kapacitetsopbygning for at hjælpe udviklingslandene med at kvalificere sig til GSP plus, da fastlagte standarder i modsat fald vil kunne komme til at fungere som ikke-toldmæssige handelshindringer, og et stort antal lande vil kunne gå glip af ordningens potentielle fordele;

13. glæder sig over, at meddelelsen lægger vægt på forenkling, men gør opmærksom på vanskelighederne med at gennemføre den foreslåede løsningsmodel ("frihandelszone-udelukkelsesklausul");

14. konstaterer, at oprindelsesreglerne og dertil knyttede administrative procedurer har vist sig at være en af hovedårsagerne til underudnyttelsen af GSP-handelspræferencerne, især i de mindst udviklede lande (de såkaldte LDC-lande);

15. glæder sig over, at Kommissionen er fast besluttet på at foretage både formelle og indholds- og proceduremæssige ændringer af oprindelsesreglerne;

16. opfordrer Kommissionen til, især hvad angår LDC-landene, at undersøge fordelene ved at udvide den delvise regionale oprindelseskumulation til tværregional kumulation og fuldstændig eller global kumulation;

17. anmoder Kommissionen om at gøre fremskridt med hensyn til harmonisering af de forskellige oprindelsesbestemmelser, der anvendes i de nuværende handelsaftaler (GSP/EBA, FTA, ØPA);

18. forlanger at udviklingslandene, som det er fastlagt i WTO-Doha-erklæringen, i Monterrey Consensus-erklæringen og konklusionerne fra WSSD (verdenstopmødet om bæredygtig udvikling) i Johannesburg, ydes teknisk bistand især med hensyn til ordningerne for selvkontrol under GSP plus med sigte på at opbygge den institutionelle og kompetente kapacitet, der kræves for at kunne udnytte fordelene ved international handel og præferenceordninger;

19. glæder sig over forslaget om en detaljeret GSP-evaluering hvert tredje år under hensyntagen til multilaterale forhandlinger og understreger, at der bør indgå en vurdering af konsekvenserne for de involverede parter, især LDC-landene og befolkningerne i udviklingslandene;

20. konkluderer, at Parlamentet — selv om det fuldt ud støtter Kommissionens målsætninger — har brug for en mere tilbundsgående redegørelse for detaljer og mekanismer i forbindelse med gennemførelsen af de forskellige ordninger, hvis det skal kunne afgive en mere velunderbygget og endelig vurdering;

21. opfordrer Rådet og Kommissionen til at indlede høringsproceduren om den første gennemførelsesforordning for den nye GSP i tilstrækkelig god tid, således at Europa-Parlamentet, partnerlandene og andre interesserede parter kan blive inddraget og hørt på behørig vis;

22. pålægger sin formand at sende denne beslutning til Rådet og Kommissionen.

[1] EFT L 346 af 31.12.2001, s. 1.

[2] EUT L 332 af 19.12.2003, s. 1.

[3] EFT C 153 E af 27.6.2002, s. 234.

[4] EUT C 89 E af 14.4.2004, s. 101.

--------------------------------------------------